NARIADENIE KOMISIE (ES) č. 322/2009
z 20. apríla 2009
o časovo neobmedzených povoleniach určitých doplnkových látok do krmív
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 70/524/EHS z 23. novembra 1970 o prídavných látkach do krmív (1), a najmä na jej článok 3 a článok 9d) ods. 1,
so zreteľom na nariadenie Európskeho parlamentu a Rady (ES) č. 1831/2003 z 22. septembra 2003 o doplnkových látkach určených na používanie vo výžive zvierat (2), a najmä na jeho článok 25,
keďže:
(1)
Nariadením (ES) č. 1831/2003 sa ustanovuje povoľovanie doplnkových látok určených na používanie vo výžive zvierat.
(2)
Článkom 25 nariadenia (ES) č. 1831/2003 sa ustanovujú prechodné opatrenia vzťahujúce sa na žiadosti o povolenie kŕmnych doplnkových látok, ktoré boli predložené v súlade so smernicou 70/524/EHS pred dňom začatia uplatňovania nariadenia (ES) č. 1831/2003.
(3)
Žiadosti o povolenie kŕmnych doplnkových látok uvedených v prílohách k tomuto nariadeniu boli predložené pred dátumom začatia uplatňovania nariadenia (ES) č. 1831/2003.
(4)
Počiatočné pripomienky k týmto žiadostiam podľa článku 4 ods. 4 smernice 70/524/EHS boli zaslané Komisii pred dátumom začatia uplatňovania nariadenia (ES) č. 1831/2003. S týmito žiadosťami sa má preto naďalej zaobchádzať v súlade s článkom 4 smernice 70/524/EHS.
(5)
Používanie enzymatického prípravku z endo-1,4-beta-xylanázy produkovanej mikroorganizmom Bacillus subtilis (LMG S-15136) sa dočasne povolilo u nosníc nariadením Komisie (ES) č. 358/2005 (3). Jeho používanie sa povolilo bez časového obmedzenia nariadením Komisie (ES) č. 1259/2004 (4) u kurčiat na výkrm, nariadením Komisie (ES) č. 1206/2005 (5) u ciciakov (odstavených), nariadením Komisie (ES) č. 516/2007 (6) u ošípaných na výkrm a moriek na výkrm a nariadením Komisie (ES) č. 242/2007 (7) na desať rokov u kačíc. Na podporu žiadosti o časovo neobmedzené povolenie tohto enzymatického prípravku pre nosnice sa predložili nové údaje. Z posúdenia vyplýva, že podmienky stanovené v článku 3 písm. a smernice 70/524/EHS na takéto povolenie sú splnené. Preto by sa používanie tohto enzymatického prípravku podľa prílohy I k tomuto nariadeniu malo povoliť bez časového obmedzenia.
(6)
Používanie enzymatického prípravku z endo-1,4-beta-xylanázy produkovanej kmeňom Trichoderma longibrachiatum (IMI SD 135) sa dočasne povolilo nariadením Komisie (ES) č. 1436/1998 (8) u nosníc, ošípaných na výkrm a odstavených ciciakov. Jeho používanie sa povolilo bez časového obmedzenia nariadením Komisie (ES) č. 2148/2004 (9) u kurčiat na výkrm, nariadením Komisie (ES) č. 828/2007 (10) u moriek na výkrm. Na podporu žiadosti o časovo neobmedzené povolenie tohto enzymatického prípravku pre nosnice a odstavené ciciaky sa predložili nové údaje. Z posúdenia vyplýva, že podmienky na takéto povolenie stanovené v článku 3 písm. a) smernice 70/524/EHS sú splnené. Preto by sa používanie tohto enzymatického prípravku podľa prílohy II k tomuto nariadeniu malo povoliť bez časového obmedzenia.
(7)
Používanie enzymatického prípravku z endo-1,3(4)-beta-glukanázy a endo-1,4-beta-xylanázy produkovaných kmeňom Penicillium funiculosum (IMI SD 101) sa dočasne povolilo nariadením (ES) č. 2148/2004 u ciciakov (odstavených) a kačíc na výkrm. Jeho používanie sa povolilo bez časového obmedzenia nariadením (ES) č. 1259/2004 u kurčiat na výkrm, nariadením Komisie (ES) č. 943/2005 (11) u nosníc a moriek na výkrm a nariadením (ES) č. 1206/2005 u ošípaných na výkrm. Na podporu žiadosti o časovo neobmedzené povolenie tohto enzymatického prípravku pre kačice na výkrm a odstavené ciciaky sa predložili nové údaje. Z posúdenia vyplýva, že podmienky na takéto povolenie stanovené v článku 3 písm. a) smernice 70/524/EHS sú splnené. Preto by sa používanie tohto enzymatického prípravku podľa prílohy III k tomuto nariadeniu malo povoliť bez časového obmedzenia.
(8)
Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO NARIADENIE:
Článok 1
Používanie prípravku patriaceho do skupiny „enzýmy“, ktorý je vymedzený v prílohe I, ako doplnkovej látky vo výžive zvierat podľa podmienok ustanovených v uvedenej prílohe, sa povoľuje bez časového obmedzenia.
Článok 2
Používanie prípravku patriaceho do skupiny „enzýmy“, ktorý je vymedzený v prílohe II, ako doplnkovej látky vo výžive zvierat podľa podmienok ustanovených v uvedenej prílohe, sa povoľuje bez časového obmedzenia.
Článok 3
Používanie prípravku patriaceho do skupiny „enzýmy“, ktorý je vymedzený v prílohe III, ako doplnkovej látky vo výžive zvierat podľa podmienok ustanovených v uvedenej prílohe, sa povoľuje bez časového obmedzenia.
Článok 4
Toto nariadenie nadobúda účinnosť dvadsiatym dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 20. apríla 2009